# KAPOSVÁR MEGYEI JOGÚ VÁROS

**POLGÁRMESTERE**

1. változat

**ELŐTERJESZTÉS**

**Kaposvár Megyei Jogú Város városmárkázási stratégiájáról és arculati koncepciójáról**

Kaposvár Megyei Jogú Város hosszú és következetes fejlődési folyamat során jutott el abba a helyzetbe, amelyben már egyértelműen látszik, hogy a város rendelkezik azokkal az adottságokkal, amelyek alapján már nem csak a kaposvári polgárok számára képes izgalmas és szerethető élettérként funkcionálni. Épített környezetünk, a város egyedülálló természeti adottságai, élménydús attrakciói és kulturális öröksége bárki számára érdekes és hívogató lehet. Ennek feltétele azonban, hogy egy meghatározott koncepció minőségi követelményei alapján cselekedjünk.

A város márkázása során Kaposvár egy olyan cselekvéssorozatnak néz elébe, amely folytán a település már meglévő adottságait és előnyeit úgy gondoljuk újra vagy fejlesztjük tovább, hogy azok egységes, koncepciózus képet alkotva megmutassák Kaposvár legvonzóbb arcát a potenciális célcsoportok számára, így szolgálva a városimázs tudatosan vezérelt és pozitív irányban történő fejlődését.

A Kaposvár városmárkázása című anyag kísérletet tesz egy olyan tartalmi és arculati koncepció kialakítására, amelynek tudatos követésével a település hosszú távon nemcsak a turistaforgalom fokozatos gyarapodásával, de a városlakók lokálpatriotizmusának erősödésével és a befektetői kedv növekedésével is számolhat. Erre nagy szükség van: a város nevéhez még a magyar lakosság gondolkodásában sem általánosan kapcsolódik egy meghatározott imázs. Ez egyfelől megoldandó problémaként jelentkezik, amelyre a stratégia igyekszik megoldást találni, másfelől a határozott kép hiánya jó táptalaja lehet egy koncepcionális intézkedéssorozat végrehajtásának. Az arculati koncepció megállapításainak módszeres alkalmazása folytán nyílik lehetőség egy minden területen biztonsággal alkalmazható arculati kézikönyv megalkotására.

A városmárkázási stratégia jelen előterjesztés melléklete, melynek jóváhagyását javasolom a Közgyűlés felé.

Kérem a Tisztelt Közgyűlést, hogy a határozati javaslatot támogassa.

**Kaposvár, 2016. május 24.**

**Szita Károly**

polgármester

**HATÁROZATI JAVASLAT:**

Kaposvár Megyei Jogú Város Közgyűlése úgy határozott, hogy a Kaposvár városmárkázási stratégiájáról és arculati koncepciójáról szóló anyag javaslatait elfogadja és végrehajtását elrendeli.

Felelős: Szita Károly polgármester

Közreműködő: Jenei Zoltánné igazgató

Határidő: 2016. december 31. (az arculati terv végrehajtásának tekintetében),

a továbbiakban értelem szerint